钦定古今图书集成/明伦汇编/氏族典/第331卷 > 刘盆子
## 钦定古今图书集成/明伦汇编/氏族典/第331卷 > 刘盆子

按《后汉书刘盆子传》：“盆子，太山式人，城阳景王章之
后。祖父宪，元帝时封为式侯。父萌嗣。琅邪人樊崇起
兵于莒，号曰赤眉。会更始都洛阳，遣使降崇，崇等留
其兵，自将渠帅二十馀人随使者至洛阳，降更始，皆
封为列侯。崇等既未有国邑，而留众稍有离叛，乃遂
亡归其营，与更始诸将连战克胜，众遂大集，乃立盆”
子为帝，号“建世元年。”初，赤眉过式掠盆子及二兄恭、
茂，恭随崇等降。更始在长安，盆子与茂留军中。及崇
等欲立帝，求军中景王后者得七十馀人，唯盆子与
茂及刘孝最为近属。崇等乃书札为符，列盆子等三
人，以年次探札。盆子最幼，后探得符，诸将乃皆称臣
拜。盆子时年十五，被发徒跣，敝衣赭汗，见众拜，恐畏
欲啼。军及高陵，与更始叛将张卬等连和，入长安。更
始来降。盆子居长乐宫，诸将日会论功，争言“讙呼，拔
剑击柱。郡县遣使贡献，兵士辄剽夺之，又数掳暴吏
民。”刘恭知其必败，自恐兄弟俱祸，密教盆子归玺绶。
崇等哀怜之，乃各闭营自守。二十馀日，复出，大掠城
中，粮食尽，遂烧宫室，引兵而西。光武遣侯进等分为
二道，以要其还。赤眉忽遇大军，惊震不知所为，乃遣
刘恭乞降。帝怜盆子，赏赐甚厚，以为赵王郎中。后病
失明，赐荥阳均输官地，使食其税终身